Danmark er sikker på mindst én medalje ved badminton-VM i Kina. Det står klart, efter at damedoublen med Kamilla Rytter Juhl og Christinna Pedersen fredag vandt deres kvartfinale over det kinesiske par Bao/Zhong og dermed er klar til semifinalerne. Da der ikke spilles bronzekampe ved VM, uddeles der bronzemedaljer til begge tabere af semifinalerne, så uanset hvordan det går danskerne lørdag mod de topseedede kinesere Wang og Yu, er der altså en medalje med hjem i flyveren fra Guangzhou. Danskerne vandt kvartfinalen i tre sæt til 21-17, 13-21, 21-18, og dermed sørgede de for en dansk opmuntring, efter at landsmanden Jan Ø. Jørgensens tabte en meget tæt kvartfinale tidligere på dagen.

Referat:
Skagboen Kamilla Rytter Juhl og hendes makker Christinna Pedersen er i semifinalen ved VM i badminton, og er dermed sikre på mindst bronze.